SKRIFTLIG FORESPØRGSEL P-0585/01

af Alexandros Alavanos (GUE/NGL) til Kommissionen

(21. februar 2001)

Om: Udviklingen af projektet for udarbejdelse af det nationale ejendomsregister

Generaldirektoratet for Regionaludvikling har i en skrivelse til de ansvarlige myndigheder påpeget, at der i forbindelse med den fortsatte finansiering af projektet med det nationale ejendomsregister, som der i 1994 var afsat 172 mia. ecu til på budgettet, er tale om en uregelmæssighed. Dette beløb er i øvrigt sat ned med 33,3 mio. ecu efter ændringerne i fællesskabsstøtterammen, fordi projektet er forløbet på en måde, der ikke berettiger til finansieringsbidrag.

Som det nævnes i skrivelsen, er der i forbindelse med gennemførelsen af 21 % af de arbejder, der indgår i programmet, blevet opbrugt 83 % af programmets budget, og der anføres oplysninger til sammenligning af den oprindelige og den nuværende omkostningsvurdering.

Kommissionen har dog i sit svar (3.12.1997, E-3332/97(1)) på min forespørgsel samt på forespørgsler fra andre kolleger om samme emne, beroligende erklæret, at der ikke længere er noget til hinder for, at bevillingerne opbruges inden for fristerne i EU-støtterammen.

Under henvisning til dette projekts betydning, bedes Kommissionen besvare følgende:

1. Mener Kommissionen, at der er tale om et tilfælde som nævnt i artikel 24, stk. 2, i forordning 4253/88(2)? Er der tale om væsentlige ændringer med hensyn til karakteren af eller forudsætningerne for gennemførelse af foranstaltningen, som Kommissionen ikke er anmodet om godkendelse af?

2. Hvilke beløb er der afsat med henblik på fortsættelsen af projektet med ejendomsregistret under den tredje fællesskabsstøtteramme? Hvad vil Fællesskabet acceptere? Hvor høj støtte vil der blive ydet?

(1) EFT C 158 af 25.5.1998, s. 88.

(2) EFT L 374 af 31.12.1988, s. 1.

Svar afgivet på Kommissionens vegne af Michel Barnier

(18. maj 2001)

Ved sit brev af 19. januar 2001 til de græske myndigheder indledte Kommissionen proceduren i henhold til artikel 24 i Rådets forordning (EØF) nr. 4253/88 af 19. december 1988 om gennemførelsesbestemmelser til forordning (EØF) nr. 2052/88, for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter.(1) Det drejer sig således om aktioner, der til dato er medfinansieret i henhold til delprogram nr. 5 om det nationale ejendomsregister, som indgår i det operationelle miljøprogram for programmeringsperioden 1994-1999. Dette delprogram repræsenterer en EU-støtte på 104,025 mio. EUR.

Den såkaldte artikel 24-procedure, der netop er indledt, består af flere etaper. Kommissionen har således lige modtaget svar fra de græske myndigheder på ovennævnte brev og vil se nøje på det for i overensstemmelse hermed at beslutte, hvad der videre skal ske.

Kommissionen konstaterede nemlig, især på grundlag af de data, den fik i december 2000, at gennemførelsen af projektet synes at være behæftet med forsinkelser og svagheder. Der er lavet omfattende tillæg til kontrakterne om tildeling af matrikuleringsundersøgelser, hvilket øger omkostningerne, og da der mangler aftaler om tidsplan og konkrete resultater, er det usikkert, hvornår projektet bliver færdigt.

Det beløb, der er foreslået til det nationale ejendomsregister i fællesskabsstøtterammen for programmeringsperioden 2000-2006, er på 164,1 mio. EUR i EU-støtte. Kommissionen mener, at det vil være for tidligt at iværksætte anden fase af dette projekt, før artikel 24-proceduren vedrørende den foregående periode er afsluttet. Det er nemlig helt nødvendigt at drage konklusioner af de tidligere erfaringer, inden der forpligtes EU-bevillinger til videreførelsen af dette projekt.

Kommissionen har igen set på de svar, den gav på de skriftlige forespørgsler E-3332/97 fra det ærede medlem(2), P-3617/97 fra Konstantinos Hatzidakis(4) og E-4155/97 fra Konstantinos Hatzidakis(3) vedrørende ejendomsregistret i Grækenland og kan ikke se, at de er i modstrid med dens aktuelle holdning, eftersom de svar, der blev givet i 1997, var baseret på de data, der forelå på det tidspunkt.

Kommissionen ønsker imidlertid at præcisere første sætning i andet afsnit af det svar, der blev givet på den skriftlige forespørgsel E-4155/97: Det følger heraf, at det igangværende arbejde vedrører et areal på 3,4 mio. stremata (40 % af de 8,5 mio. stremata, der er omfattet af de tre første matrikuleringsundersøgelser, som dækkes af den anden EF-støtteramme (EFSR-II)).

(1) EFT L 374 af 31.12.1988.

(2) EFT C 158 af 25.5.1998.

(3) EFT C 223 af 17.7.1998.

(4) EFT C 158 af 25.5.1998.